富拉渾，字南軒，荊州駐防滿洲鑲白旗人，繙譯生員「奴才富拉渾，鑲白旗滿洲奎昌佐領下繙譯生員，荊州駐防，年二十四歲，由候補筆帖式因剿擊江、皖大股逆出力保奏，奉旨：著免補本班，以知縣雙單月遇缺前儘先即選，賞戴藍翎。又因揚境肅清出力保奏，奉旨：著俟補缺後以直隸州知州用，賞換花翎。欽此。本年七月分籤掣浙江嘉興府桐鄉縣知縣缺，敬繕履歷，恭呈御覽。謹奏。同治三年八月二十八日」，《中國第一歷史檔案館藏清代官員履歷檔案全編 26》。 生平 候補筆帖式 鹹豐十一年六月，在揚州府擊退盜賊有功，著免補筆帖式，以知縣不論雙單月遇缺前儘先即選，賞戴藍翎「又奉諭旨：都興阿奏，遵保揚州擊退撲城逆匪出力員弁，開單請獎一摺。本年四月，大股逆匪攻撲揚州，經都興阿等分路佈置，大挫兇鋒，全獲勝仗，揚境一律肅清。在事文武員弁尚屬著有微勞，自應量加鼓勵。總兵黃開榜、安勇均著交部議敘。記名副都統海全著賞加都統銜，並交部議敘。協領德雲著賞加副都統銜。總兵鞠耀乾著賞加提督銜。儘先副將馬佔葵、副將劉成元，均著以總兵記名簡放。委營總富勒慶阿著賞給額爾奇木圖巴圖魯名號。委㕘領索諾木著賞給坤都巴圖魯名號，富陞著賞給托勒臺巴圖魯名號。委防禦額爾通額著賞給伊德特依巴圖魯名號。已革總兵王萬清，著賞給總兵頂戴。儘先副將韋友瑤、㕘將蔣臨照，均著賞加總兵銜。遊擊沈萃鈿等，均著免補㕘將，以副將儘先補用，內洪光明並開把總底缺。儘先遊擊於綬昌，著免升㕘將，以副將儘先補用。遊擊譚金魁，著以副將儘光補用；石皓等均著賞加副將銜。委營總莫爾根額等，均著以協領儘先補用，先換頂戴。委㕘領那遜、達賚、富常，均著賞加協領銜，富常並賞換花翎。副護軍叅領永成，著以護軍㕘領儘先補用，先換頂戴。即補委㕘領存山，著俟補委㕘領後，以副㕘領儘先補用。都司湯繼揚，著免升遊擊，以㕘將儘先補用，並賞加副將銜。遊擊張寅等，均著以㕘將儘先補用，內張寅、常勝並賞加副將銜。儘先遊擊黎春林、熊萬清，均著免補遊擊，以叅將儘先補用，熊萬清並開把總底缺。儘先都司鄭啟貴，著免升遊擊，以㕘將儘先補用。候補遊擊林叢文、繆勝，均著俟補缺後，以㕘將儘先升用。即補員外員札克丹，著免補本班，以知府記名簡放，並賞加道銜。補用主事淩煥，著免補主事，以員外郎分發補用，並賞戴藍翎。儘先都司周玉成等，均著免補都司，以遊擊儘先補用，內周玉成、李仕貴並賞加㕘將銜，張旭升並賞戴藍翎。周得雙等，均著免補都司，以遊擊儘先即補。都司張鵬程等，均著以遊擊儘先補用。守備尹作賓等，均著免升都司，以遊擊儘先補用。儘先都司謝洪恩等，均著以遊擊升用。歐得陞等，均著俟補都司後，以遊擊儘先補用，先換頂戴。都司柯永華等，均著賞加遊擊銜，內柯永華、周萬福並賞換花翎。即選直隸州知州蕭汝蘅，著免選本班，以知府遇缺先選，並賞加道銜。候補知縣王麟昌，著賞戴藍翎，並賞加運同銜。防禦豐紳，著以佐領儘先補用，並賞換花翎。哲普松額著賞戴花翎。委防禦雅隆阿，著賞加佐領銜。儘先防禦奎秀，著免補防禦，以都司儘先補用。守備熊並茂等，均著以都司儘先即補，熊並茂並賞換花翎，賞加遊擊銜，內譚順得等並賞換花翎。千總林玉泰等，均著免補守備，以都司儘先即補，內沈萃傑、劉福興並賞加遊擊銜，華芳春等並賞換花翎。千總唐定邦，著免升守備，以都司儘先補用。外委李永勝，著免補千總、守備，以都司升用。守備戴煃等，均著以都司升用，戴煃並賞換花翎。李慶圓著免選守備，以都司遇缺儘先即選。把總葉萬全等，均著俟補守備後，以都司儘先補用，先換頂戴。守備毛洪亮，著俟補缺後，以都司儘先補用。張世元等，均著賞換花翎，並賞加都司銜。千總胡德潤，著賞加四品銜。候選知縣莊孫敏，著俟服闋後，免選本班，以同知不論雙單月即選。湖北候補縣丞史致謨，著俟服闋後，免補本班，以知縣仍留原省遇缺先用，並賞戴藍翎。驍騎校烏勒西春，著俟補缺後，以防禦儘先補用，並賞加佐領銜；文連等，均著以防禦儘先補用，並賞戴藍翎。雙福等，均著以防禦儘先補用。千總薩炳圖，著免補千總，以守備留於湖北儘先即補，並賞換花領。千總王振錫等，均著免㧞千總、把總，以守備儘先即補，並賞加都司銜，王振錫並賞戴藍翎。把總姚長青等，均著免㧞千總，以守備儘先補用，並賞換花翎。選用守備瞿聯陞等，均著免拔千總、把總，以守備儘先即補，內瞿聯陞等並賞加遊擊銜，包國俊等並賞戴藍翎。候選知縣孫長安，著賞加同知銜，曾紹傳著以知縣留於江蘇，歸候補班前先用。筆帖式富拉渾，著免補筆帖式，以知縣不論雙單月遇缺前儘先即選。江蘇縣丞傅瀚，著免補本班，以知縣仍留原省，歸候補班前先用，孫長安等並著賞戴藍翎。儘先千總外委黃得元等，均著賞加守備銜，內榮才並著賞換花翎，任開泰並著以千總儘先補用，並賞戴藍翎。餘新發等，並著免補把總，以千總儘先補用。滕成傑並著免補外委，以把總儘先拔補。縣丞江爾熾，著俟服闋後，免選本班，以知縣留於江蘇遇缺先用。候選府經厯縣丞方正發，著俟選缺後以知縣用，並賞換花翎。縣丞程克仁，著以知縣分發補用。領催富勒呼哩，著以驍騎校儘先即補，並賞換五品頂戴花翎。委防禦博爾託善等，均著以驍騎校儘先即補，博爾託善並著賞換花翎。前鋒訥依根布等，均著以驍騎校儘先補用。內阿克棟阿並著賞戴藍翎，額璘布並著賞加佐領銜。領催富西布等，均著以驍騎校即補。先福等，均著以驍騎校補用。筆帖式三銓，著以倉站筆帖式遇缺即補。領催燮清，著以筆帖式補用。知府朱履恆，著免選本班，以道員遇缺即選。直隸州知州李宗泌，著免選本班，以知府遇缺即選。知縣羅體仁，著俟服闋後免選本班，以同知直隸州知州遇缺即選，並賞加知府銜。舉人陶楫，著賞給內閣中書銜。河南縣丞劉方訓，著免補本班，以知縣仍留原省遇缺補用。縣丞方長久，著免選本班，以以知縣遇缺即選，並賞加五品銜。布政司理問翁壽麐，著賞戴藍翎。訓導金長福，著賞加提舉銜。顧汝楫等，均著賞加五品銜。從九品黃恩禧、李應城，均著免選本班，以府經厯縣丞遇缺即選。縣丞向祖唐，著以府經厯縣丞選用。李應城、向祖唐並著賞戴藍翎。從九品陸蔭軒等，均著免選本班，以縣丞不論雙單月遇缺即選。內劉日新並賞加六品頂戴。縣丞龔汝弻，著遇缺選用。委㕘領巴彥諾爾布，著賞戴花翎。即補佐領薩炳圖等，均著賞換花翎。儘先驍騎校興祿等，均著賞換五品頂戴。花翎。儘先遊擊朱鳳才等，均著賞換花翎。內葉長華等並著以千總儘先補用。沈玉貴等並著免補外委，以把總儘先拔補。杜玉林等並著以把總儘先㧞補。筆帖式續發等，均著賞戴藍領。童生墨德哩，著賞給六品頂戴。藍翎府經厯楊炳榮等，均著賞戴藍翎。候補知府施宜泰，著免補本班，以道員記名簡放。縣丞柏其濬等，均著俟補缺後以知縣用。候補知府朱忻，著交軍機處記名，遇有道員缺出，請旨簡放。候補直隸州知州姚弻唐，著俟補缺後以知府用。候補知縣施培孔，著俟補缺後以同知直隸州知州用。已革守備曾玉龍，著開復原官。署揚州營㕘將常海應得失守揚州處分，著免其置議。生員周孚裕等，均著以訓導選用，並賞戴藍翎；龍騏著以訓導遇缺選用；蔣沛霖等，均著以從九品即選。書識陳宗器等，均著以從九品選用，並賞戴藍翎。六品藍翎許兆瑛等，均著以從九品不論雙單月遇缺即選。五品藍翎姚尚德等，均著以從九品遇缺選用。該部知道。單併發」，《清文宗起居注》卷五十四鹹豐十一年六月 因揚境肅清出力，著俟補缺後以直隸州知州用，賞換花翎 同治三年七月，出任浙江桐鄉縣知縣「桐鄉縣，知縣加一級，富拉渾，南軒，滿洲廂白旗人，生員，三年七月選」，《大清縉紳全書》〔同治八年冬〕榮祿堂「城池桐舊為鄕，隸崇德。明宣德五年，知府齊政相度土宜，分崇德、梧桐鄕為縣治。天順初，知縣張泰、成化中孟俊、正德中任洛等始創城隍，工俱未竣。嘉靖二十二年，倭寇吿警，巡撫王忬檄知縣金燕築成之。周圍五里，計一千二百丈，外高三丈一尺，內高一丈四尺，上闊一丈八尺，下闊二丈二尺，上磚下石。陸門四：東曰靑陽，西曰兌悅，南曰時薰，北曰來遠。水門四，各有弔橋跨池隍，以通往來。惟西水門閉不通流。垜凡一千十二，城樓四座，月城四，敵臺十三，敵樓八。濠周於城，廣六丈，深二丈五尺。主簿江以同有修城記。國朝順治三年，建月城鎮，府志作鎖俟考亭八座。十七年，知縣王好仁重修，減垛口五百零六，雉堞一新。康熙十四年，知縣徐秉元重修。二十四年，知縣何金藺修築城垛，開濬城內河道，一律深通。西水門阻塞百年，特加疏闢。三十四年，知縣郭金湯重修。五十一年，知縣魯城倡捐修築女牆、垛口、雉堞及四門城樓。司其事者，紳士鄒大綬、鐘彝、汪用謙、張朱、姜福元，耆民岑仙谷、金公禮、蔣惠安、陳煥文、徐虯。雍正五年，知縣王輅奉檄重修。乾隆三十三年，知縣李天錫詳請修建內外城垣、垛口、四門城樓。同治初，城垣坍損，知縣富拉渾領帑修築，八年又捐修續坍工段」；「倉廒便民倉初在皂林鎮運河之南，後移建於古接待院之址。明宣德間，巡撫令於府城內起造。正統間，以德清縣教諭戴冔舊作哻，誤，奏準事例，移建於此。景泰五年，知縣張泰、縣丞鄧玭造廒屋三十餘間。宏治八年，知縣王昊請以耗米七千修廒，王華有記。萬厯二十六年，知縣謝諫申請移置縣城北門內，以防疏虞，設廒一百七十九間，貯一百七十九里漕糧。前明尚無折漕之例，故每裡設廒，以備貯米。今則折色欲收三分之一，故倉廒少至六十餘間。國朝順治十年，知縣張鳳羽重修，又於倉側建坤德祠，有記，見祠祀門。十八年，知縣王好仁編審裡役，分別民圖一百六十六里，儒宦圖十三里。康熙十一年，知縣路一鼇奉文定每裡裝田三千畝，田不盈數，銷去民圖五、儒圖一，止存一百七十三里。廒多坍損，僅存一百二十間。乾隆六十年，知縣李廷輝請款重修。道光四年，知縣王鼎銘詳請修理。鹹豐十年，燬於粵匪。同治四年，知縣富拉渾就舊基領款，重建白糧廒八間，漕糧廒八間，又倉屋四十五間。六年，續請添建漕糧廒五十間。舊志參府志。」；「城隍廟，在縣治西北。明宣德六年知縣趙中建。天順元年知縣張泰重拓，呂原有記。成化十年知縣孟俊重修。國朝康熙元年重修。乾隆四十二年知縣潘安智拓地建寢殿及廊廡、頭門、儀門，馮浩有記。鹹豐末燬於粵匪。同治四、五年間，知縣富拉渾收取各圖鄉捐，僅建一大殿，間架及寢宮三間。至九年，署知縣戴枚始與邑紳嚴辰廣勸邑人集資重建大殿、外軒、兩廊、戲臺、頭門、二門、東南隅六鄉土地祠、蠶神祠、雷祖殿，西南隅三公祠，土木丹雘，期年而成。嚴辰有記，見文錄補。後又續建東面官㕔三間，後面水閣三間，奉蓮池位，為放生公所，道士房三間，西面太嵗殿三間，魯班殿一間，則皆城中紳董募捐成之。」；「桐溪書院在桐鄉東水門內。縣城向無書院，惟前明崇禎十四年建有正心書院，在惠雲寺西南隅。仲志稱有門房五閒，廳房五閒，後樓五閒。旋遭國變，亦遂廢罷。直至國朝同治三年，粵匪之亂初平，有陳姓被控偽職，罰捐洋一千五百元，經城中紳董稟請署知縣王聯元撥給此欵，以千元購于姓大屋一所，作為書院。陳姓又繳田地四十二畝零，抵捐五百元，卽充院產。院屋原有四進，其第四進樓屋五楹，以朽蠧卸去；第三進樓房七閒，庭院寬敞，東西有屋六楹。第二進講堂，第一進大門，皆止三閒，旁有備衖。丁卯年，始由縣令富拉渾稟請收取絲業行用內每洋提捐四文，充作經費，延師課士。屠、濮兩鎭絲捐，亦並提充經費。嗣因屠鎭絲行閉歇，濮鎭另設翔雲書院，絲捐歸本鎭提用，故議由立志絲捐內提欵津貼，並有縣署丁漕兩項票餘錢，提充膏火之資。十年，山長嚴辰商同署知縣戴枚，改造後院東三楹，作為三賢堂，供奉張楊園先生、馮伯陽少寇、俞甯世太史栗主。每遇春秋二仲，官紳率肄業生童致祭，嚴辰有記，刋置堂壁。其西三楹卽作義塾，前桐邑令戴槃題講堂曰敷文堂，嚴辰題內堂額曰半學齋。桐鄉令戴枚題講堂聯雲：結兩年文字因緣，桃李已成陰，戰藝難忘辛苦地；看一邑科名蔚起，梧桐方毓秀，出群定有棟梁材。題三賢堂聯雲：德行政事文學，四科得其三，總是聖門傳派；名儒循吏才人，千秋能有幾，豈徒鄕裡典型。嚴辰題講堂聯雲：創興講舍，俎豆三賢，閭裡有先型，願與諸生同效法；僻在鄉隅，絃歌四境，膠庠多後起，總由長吏善陶成。題三賢堂聯雲：立德立功立言，小邑竟傳三不朽；曰庠曰校曰序，瓣香願祝萬斯年。」；「桐鄕育嬰堂，在東門外新橋衖西，臨河北向，係乾隆六年知縣餘必䕫建立。由邑人汪兆鰲捐市房基地一所，計大門三閒，廳堂三閒，佛樓三閒，供聖母像，寢房五閒，前廊後廂，周繚以垣，門外築屛牆一座，上砌育嬰堂三字。五十九年，牆圯，重建。建堂經費，捐自邑中紳富：尤樹德捐田一百畝，魏承祚捐田三十畝，金佐玉捐田二十畝，姜之瑗捐市房計銀五百兩，姜振說捐市房計銀一百五十兩，汪兆鰲捐銀六百兩，金用楫捐銀一百兩，汪筠捐銀二百兩，汪廷英捐銀一百兩，程尙賢、程尙贇、程汪氏共捐銀三百兩。每年設司，歲一人，司月六人，司堂、司醫、司收各一人，接嬰乳婦三人。收嬰以千字文為號，按月分編註冊，寄養於外。每發一嬰，給籤一，書明字號、年齒幷乳婦姓名、居址，每月望日，齎籤抱嬰到堂，給乳工錢三百文，仍驗明肥瘦，分別獎賞。歲以三月發蚊㡡、單衫、裙褲，九月發襖帽、絮褲。有病報明司堂，延醫給藥，病故給棺木，厝北門外義冢，至冬瘞埋。如有掠賣，查出究處。凡嬰未出堂，而本生父母欲認回者聽，如已領出，不準認回。經費存典生息，隨時支取。道光、鹹豐間，知縣王鼎銘、馬昂霄皆為整頓堂規，籌備經費，眾嬰賴以全活。至庚申粵匪之亂，堂後房屋被燬，僅存廳房三間。同治三年克復後，邑紳嚴辰開辦善後局，欲建堂而未果。五年，知縣富拉渾與邑紳沈寶樾倡捐修復，於廳房後造乳婦房十二閒，門廳亦加修葺。於是年七月開堂，嚴辰作記，並為取浙江紹興府、湖南辰州府兩處嬰堂章程，合訂條規四十八則，比舊章加詳。而抱驗之期，則改望為朔，經費取之縣中丁漕票錢及合屬各典歲捐，並本城絲業煙行各捐。嗣因收嬰日多，經費支絀，經嚴辰請於前撫憲楊公昌濬，撥烏鎭釐局善後二成絲捐欵應用，約可歲得千金，而每歲收嬰至一千或八百之多。乳婦幾用三十人，一婦猶哺三四嬰，以致殤者枕藉。至光緒二年，嚴辰乃倡為勸送歸保之法，凡嬰孩之明送至堂者，輒勸歸本母自養，仍照保嬰會例，月給錢文。一年為滿，當派司事押送至家，並備一舟，令司事周厯四鄕，按戸查察，兼查寄養之戸，葢保嬰會，令本母自養，較收養堂中，寄養堂外，易於存活，且無流弊。其法創於無錫餘蓮村善士治今嚴辰卽師其法以行之於堂中。向來堂中歲殤數百嬰，自此只殤十數嬰而已。而其關鍵首在勸送之時，必令司事押去，歸保之後，必派司事輪查，如此則弊可盡絕。行之十年，成效大著，以後可永為定章，望後來司堂務者勿改此章，並望他處司堂務者仿而行之。嚴辰題堂額曰仁能及幼。題聯雲：楚棄男為令尹，宋棄女為小君，雖雲福命由天，補救總須人事盡；肇端於梁，普通盛舉於明，宣德到此，化行成俗，生全皆自國恩來。」，《光緒桐郷縣誌》 同治十年二月，以貌似有才，心實浮滑革職，貶為縣丞「又奉諭旨：楊昌濬奏甄別庸劣各員，請旨分別降革勒休一摺。浙江義烏縣知縣 於 應誥，心地糊塗，辦事粗率；候補通判張玉樹，居心險詐，不堪造就；紹興府經厯蕭江，遇事生風，聲名甚劣，著一併革職。桐鄉縣知縣富勒渾，貌似有才，心實浮滑，候補知縣汪承緒，舉動任性，不洽輿性，均著以縣丞降補。太平縣知縣劉福田，辦事遲鈍，難期振作，該員文理尚優，著以教職回籍候選。候補知縣黃宗貴，年力就衰，難膺民社，候補知縣濮桑，才本平庸，年已衰邁，均著勒令休致，以肅官方。餘著照所議辦理。該部知道。」，《清穆宗起居注》卷三十五同治十年二月「又諭。楊昌濬奏。甄別庸劣各員請旨分別降革勒休一摺，浙江義烏縣知縣於應誥。心地糊塗，辦事麤率，候補通判張玉樹。居心險詐，不堪造就，紹興府經歷蕭江。遇事生風，聲名甚劣，均著一併革職，桐鄉縣知縣富拉渾。貌似有才，心實浮滑，候補知縣汪承緒。舉動任性，不洽輿情，均著以縣丞降補，太平縣知縣劉福田。辦事遲鈍，難期振作該員文理尚優，著以教職回籍候選，候補知縣黃宗貴。年力就衰，難膺民社，候補知縣濮燊。才本平庸，年已衰邁，均著勒令休致，以肅官方。」，《穆宗毅皇帝實錄》卷之三百四同治十年二月上 光緒三年前任四川鄰水縣知縣，但最終被革職「又奉諭旨：丁寶楨奏特叅庸劣不職各員，請旨革職等語。四川仁壽縣知縣王履興，巧於牟利，眾議沸騰。南部縣知縣羅秀書，性成貪婪，士民狎侮。遂甯縣知縣孫海，嗜好甚深，未能振作。眉州直隸州知州何清，浮收病民，控案甚多。前署閬中縣知縣、郫縣知縣陳慶熙，辦事顢頇，性近殘酷。雙流縣知縣彭琬，疲玩不振，難膺民社。署酉陽直隸州知州姚文濬，不理民事，才具平庸。鄰水縣知縣富拉揮，嗜利甚深，工於作弊。綿竹縣知縣楊塏，辦事粗率，心地糊塗。候補知縣謝紹安，縱容丁役，行止不謹。開縣知縣鄭繼昌，頗有嗜好，難期得力。彭水縣知縣張文珍，操守平常，多滋民怨。署什邡縣知縣黔江縣知縣潘貽薪，性情躁妄，聲名惡劣。永甯縣知縣李泳平，敢於營私，不知畏法；署資州知州酉陽直隸州知州黃加焜，浮派徇私，不知恤民，均著即行革職，以肅官常。餘著照所議辦理。該部知道。」，《清德宗起居注》卷五光緒三年七月「諭內閣，丁寶楨奏。特參貪庸不職各員等語，四川仁壽縣知縣王履興，巧於牟利，眾議沸騰，南部縣知縣羅秀書，性成貪婪，士民狎侮，遂甯縣知縣孫海，嗜好甚深，未能振作，眉州直隸州知州何清浮收病民，控案甚多，前署閬中縣知縣郫縣知縣陳慶熙，辦事顢頇，性近殘酷，雙流縣知縣彭琬，疲玩不振，難膺民社，署酉陽直隸州知州姚文濬，不理民事，才具平庸，鄰水縣知縣富拉渾，嗜利甚深，工於作弊，綿竹縣知縣楊塏，辦事粗率，心地糊塗，候補知縣謝紹安，縱容丁役，行止不謹，開縣知縣鄭繼昌，頗有嗜好，難期得力，彭水縣知縣張文珍操守平常，多滋民怨，署什邡縣知縣黔江縣知縣潘貽薪，性情躁妄，聲名惡劣，永甯縣知縣李泳平，敢於營私，不知畏法，署資州知州酉陽直隸州知州黃加焜，浮派徇私，不知恤民，均著即行革職，以肅官常，現月」，《德宗景皇帝實錄》卷之五十三 註釋 Category 清朝桐鄉縣知縣 Category 清朝鄰水縣知縣 Category 鑲白旗滿洲人